Armi d azekka yin, deg yiḍ kkren yigujilen ad ruḥen s axxam nsen. Tenna-asen tmeṭṭut n εemm-nsen : « Qqimet da iḍ-agi ad teṭṭsem da » Qqimen. Tenna-asen i warraw-is : « Ruḥet kunwi » Ruḥen. Wwḍen ɣer din-a. Ur ufin ara ula d ḥetta. Uɣalen-d ɣer yemmat-sen, nnan-as : « A yemma, ur nufi ara!” Armi d azekka yin ar yiḍ, tenna-asen tmeṭṭut n εemm-nsen i yigujilen : « Ruḥet ad teṭṭsem deg uxxam-nwen » Ruḥen, armi wwḍen, qqnen tawwurt, qqimen ar tetten. Tusa-d nettat, tameṭṭut n εemm-nsen ad texzer, twala-ten la tetten seksu d uksum. Tuɣald.